USA president Barack Obama loobub oma eelkäija George W. Bushi plaanist paigutada  raketikilbi osad Poola ja Tšehhi territooriumile, ütles Tšehhi peaminister Jan Fischer.    "Veidi peale südaööd helistas mulle Barack Obama, et teatada, et USA valitsus loobub raketikilbi paigutamisest Tšehhi territooriumile," ütles Fischer. "Me olime sellest võimalusest teadlikud, niisamuti kui sellest, et seda plaani arutatakse," vahendas Bloomberg.    Plaani allkirjastas USA endine välisminister Condoleezza Rice 2008. aastal ning samal aastal toetas seda ka Nato. Plaani järgi pidi  Tšehhi tulema radarijaam ja Poola raketid, et tõrjuda USA-le vaenulikest riikidest välja lastud rakette.    Plaani toetasid kõigi riikide valitsused, kuid selle vastu protestiti nii Tšehhis kui Poolas. Ühtlasi teravnesid suhted Venemaaga, mis nägi kavas ohtu enda julgeolekule    Täna hindas USA valitsus ümber Iraanist lähtuva võimaliku rünnaku ohu, millega Euroopasse raketikilbi loomise kavast loobumist põhjendati.    Otsus näitab, et Obama administratsioon võtab strateegilist  dialoogi Venemaaga tõsiselt, ütles Venemaa riigiduuma välisasjade komisjoni esimees Konstantin Kossatšov.    Eile ütles Nato peasekretär Anders Fogh Rasmussen, et Nato soovib Venemaaga tihedamat koostööd tuumarelvade leviku tõkestamisel.